b'\n_START_ARTICLE_\nJuozas Kraucevi\xc4\x8dius\n_START_PARAGRAPH_\nJuozas Kraucevi\xc4\x8dius (1879 m. kovo 31 d. Sprak\xc5\xa1iai, Linkuvos vals\xc4\x8dius \xe2\x80\x93 1964 m. kovo 4 d. Kaunas) \xe2\x80\x93 Lietuvos karinis veik\xc4\x97jas, lak\xc5\xabnas, generolas leitenantas.\n_START_SECTION_\nBiografija\n_START_PARAGRAPH_\nBrolis Jonas Kraucevi\xc4\x8dius. Studijavo Sankt Peterburgo politechnikos institute. 1898 m. baig\xc4\x99s Veiveri\xc5\xb3 mokytoj\xc5\xb3 seminarij\xc4\x85 savanoriu stojo \xc4\xaf Rusijos kariuomen\xc4\x99. 1901 m. baig\xc4\x97 Vilniaus karo mokykl\xc4\x85. 1904\xe2\x80\x931905 m. Japonijos-Rusijos karo dalyvis. 1913 m. baig\xc4\x97 Generalinio \xc5\xa1tabo Oro laivyno aviacijos karinink\xc5\xb3 mokykl\xc4\x85. Pirmojo pasaulinio karo dalyvis. 1915\xe2\x80\x931916 m. Rusijos \xc5\xa0iaur\xc4\x97s vakar\xc5\xb3 fronto 5-ojo aviacijos diviziono vadas, 1916 m. pulkininkas. Nuo 1916 m. gruod\xc5\xbeio m\xc4\x97n. \xc5\xa0iaur\xc4\x97s vakar\xc5\xb3 fronto aviacijos inspektorius. Po 1917 m. Spalio perversmo i\xc5\xa1 kariuomen\xc4\x97s pasitrauk\xc4\x97. 1917 m. gruod\xc5\xbeio m\xc4\x97n. savanoriu stojo \xc4\xaf generolo A. Denikino vadovaujam\xc4\x85 Balt\xc4\x85j\xc4\x85 gvardij\xc4\x85. Aviacijos inspektorius, armijos vyriausiosios b\xc5\xabstin\xc4\x97s aviacijos baz\xc4\x97s vir\xc5\xa1ininkas, 1919 m. generolas majoras._NEWLINE_1920 m. gr\xc4\xaf\xc5\xbeo \xc4\xaf Lietuv\xc4\x85. 1920 m. bir\xc5\xbeelio m\xc4\x97n. mobilizuotas \xc4\xaf Lietuvos kariuomen\xc4\x99. 1920 m. liepos m\xc4\x97n.-1921 m. gegu\xc5\xbe\xc4\x97s m\xc4\x97n. Aviacijos dalies vadas, in\xc5\xbeinerijos generolas leitenantas. 1921\xe2\x80\x931927 m. su pertrauka \xe2\x80\x93 Lietuvos karinio oro laivyno vadas. Jo pertvarkytos karin\xc4\x97s oro paj\xc4\x97gos dalyvavo m\xc5\xab\xc5\xa1iuose su Lenkijos kariniais junginiais, jis pats skraid\xc4\x97 \xc4\xaf front\xc4\x85. 1921 m. gegu\xc5\xbe\xc4\x97s \xe2\x80\x93 1922 m. vasario m\xc4\x97n. \xc4\x97jo Lietuvos kariuomen\xc4\x97s vado pareigas, t. p. d\xc4\x97st\xc4\x97 Auk\xc5\xa1tuosiuose karinink\xc5\xb3 kursuose. R\xc4\x97m\xc4\x97 Jurgio Dobkevi\xc4\x8diaus ir kit\xc5\xb3 entuziast\xc5\xb3 siekius Lietuvoje gaminti savus karo l\xc4\x97ktuvus. 1925 m. Lietuvos automobili\xc5\xb3 klubo valdybos narys._NEWLINE_Nuo 1929 m. \xc4\x8cekoslovakijos bendrov\xc4\x97s \xe2\x80\x9e\xc5\xa0koda\xe2\x80\x9c atstovas Lietuvoje. 1940 m. bir\xc5\xbeelio TSRS okupavus Lietuv\xc4\x85, i\xc5\xa1vyko \xc4\xaf komandiruot\xc4\x99 \xc4\x8cekoslovakijoje ir ten pasiliko. 1942 m. trumpam gr\xc4\xaf\xc5\xbeo \xc4\xaf Lietuv\xc4\x85 ir v\xc4\x97l pasitrauk\xc4\x97 \xc4\xaf \xc4\x8cekoslovakij\xc4\x85. 1945 m. gegu\xc5\xbe\xc4\x97s m\xc4\x97n. Prahoje sovietinio saugumo suimtas, kalintas. 1945 m. rugs\xc4\x97jo m\xc4\x97n. i\xc5\xa1 lagerio paleistas, mobilizuotas \xc4\xaf Raudon\xc4\x85j\xc4\x85 armij\xc4\x85. 1945 m. pab. demobilizuotas gr\xc4\xaf\xc5\xbeo \xc4\xaf Lietuv\xc4\x85. 1946 m. kovo m\xc4\x97n. TSRS saugumo v\xc4\x97l suimtas, karinio tribunolo sprendimu iki 1954 m. pabaigos kalintas lageryje. Palaidotas Petra\xc5\xa1i\xc5\xabn\xc5\xb3 kapin\xc4\x97se.\n_START_SECTION_\n\xc4\xaevertinimas\n_START_PARAGRAPH_\n1922 m. Vy\xc4\x8dio kry\xc5\xbeiaus 2 r\xc5\xab\xc5\xa1ies 1 laipsnio ordinas'